Document ID: 32002R1782

Komisjoni määrus (EÜ) nr 1782/2002,
7. oktoober 2002,
millega muudetakse määrust (EÜ) nr 884/2001, milles sätestatakse üksikasjalikud rakenduseeskirjad veinitoodete veo saatedokumentide ja veinisektoris peetavate registrite kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, [1] viimati muudetud määrusega (EÜ) nr 2585/2001, [2] eriti selle artikli 70 lõiget 3,
ning arvestades järgmist:
(1) Komisjoni määrusega (EÜ) nr 884/2001 [3] sätestatakse üksikasjalikud rakenduseeskirjad veinitoodete veo saatedokumentide kohta.
(2) Kõnealuse määruse artikli 18 lõikega 1 lubatakse liikmesriikidel kehtestada täiendavaid eeskirju või erieeskirju nende territooriumil veetavate toodete suhtes.
(3) Artikli 18 lõike 1 punktiga d nähakse ette, et 31. juulil 2002 lõppeva üleminekuaja jooksul võib andmed viinamarjavirde tiheduse kohta asendada andmetega tiheduse kohta, mida väljendatakse alkoholisisaldusena Oechsle kraadides.
(4) Kõnealust ühikut kasutavad mõne liikmesriigi veinisektori tootjad ja ettevõtjad tavaliselt veinivalmistamise järelevalve eesmärgil. Sellega asendatakse andmeid viinamarjavirde tiheduse kohta kõnealuste liikmesriikide territooriumil algava ja lõppeva veo saatedokumentides.
(5) Pidades silmas tehnilisi probleeme, mis on tekkinud väiketootjatel seose uue mõõtühikuga kohanemisel, tuleks erandi kohaldamist pikendada, lubades asjaomastel liikmesriikidel väljendada saatedokumentides viinamarjavirde tihedust alkoholisisaldusena Oechsle kraadides nende territooriumil algava ja lõppeva veo puhul, mille kestel ei läbita teise liikmesriigi territooriumi ega kolmandat riiki.
(6) Käesoleva määrusega ettenähtud meede on kooskõlas veinituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 884/2001 artikli 18 lõike 1 punktis d asendatakse kuupäev 31. juuli 2002 kuupäevaga 31. juuli 2010.
Artikkel 2
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolevat määrust kohaldatakse alates 1. augustist 2002.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. oktoober 2002

Labels: 8
6